《上巳日雁叉阻风呈宋彦起一首》
宋代·王阮

往来定是一年一，时节长逢三月三。
天气未佳宜且住，树犹如此我何堪。
花飞与客浑无与，酒好招人只自惭。
安得惠风和畅景，与君方櫂看淮南。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。